
_START_ARTICLE_
Patriarken af Konstantinopel
_START_PARAGRAPH_
Patriarken af Konstantinopel (lang titel: Ærkebiskoppen af Konstantinopel, det nye Rom, Den økumeniske patriark) er den åndelige leder af Den ortodokse kirke, der har mere end 250 millioner medlemmer._NEWLINE_Patriarken har direkte jurisdiktion over de ortodokse kristne i størstedelen af Tyrkiet, på Kreta og Dodekaneserne samt over munkesamfundet Athos. Desuden har han myndighed over mange kirker i diasporaen (Vesteuropa, Amerika og Australien).  _NEWLINE_De nationale ortodokse kirker i Grækenland, Rusland og i andre østeuropæiske lande anerkender patriarken som den første blandt ligemænd, Primus inter pares. _NEWLINE_Bispestolen i Konstantinopel blev ifølge traditionen oprettet af Apostlen Andreas . Den nuværende økumeniske patriark, Bartholomæus I, er hans 270. efterfølger. Konstantinopels bispestol blev ophøjet til patriarkat i år 381. _NEWLINE_Gennem mange år residerede patriarken i en (nu nedrevet) bygning ved siden af Hagia Sophia, der dengang var det Østromerske Kejserdømmes hovedkirke. Efter tyrkernes erobring af Konstantinopel (det nuværende Istanbul) i 1453 drog patriarken i landflygtighed. I 1601 vendte den økumeniske patriark tilbage til byen, og St. Georgskirken blev den ortodokse hovedkirke.